b"\n_START_ARTICLE_\nVittorio Gassman\n_START_SECTION_\nBiografia\n_START_PARAGRAPH_\nVittorio Gassman nasqu\xc3\xa9 l'1 de setembre de 1922 a la ciutat de G\xc3\xa8nova, sent el seu pare originari d'una rica fam\xc3\xadlia alemanya i la seva mare de Pisa. Es va traslladar a Roma de ben jove, on va comen\xc3\xa7ar els seus estudis a l'Academia Nazionale d'Arte Drammatica, on han estudiat algunes de les m\xc3\xa9s importants figures del cinema i teatre italians com Paolo Stoppa, Rina Morelli, Adolfo Celi, Luigi Squarzina, Elio Pandolfi, Rossella Falk, Lea Padovani, Paolo Panelli, Nino Manfredi, Tino Buazzelli, Gianrico Tedeschi, Monica Vitti, Luca Ronconi, entre d'altres._NEWLINE_El seu debut es va produir a la ciutat de Mil\xc3\xa0 l'any 1942, amb Alda Borelli en l'obra teatral Nemica de Niccodemi. A Roma va formar despr\xc3\xa9s equip art\xc3\xadstic, que el faria fam\xc3\xb3s, en el Teatre Eliseo amb Tino Carraro i Ernesto Calindri. Amb ells va actuar en una s\xc3\xa8rie d'obres que anaven des de la com\xc3\xa8dia burgesa fins al teatre m\xc3\xa9s sofisticat intel\xc2\xb7lectualment, sense cap diferent dificultat per a transitar entre papers tan diferents. _NEWLINE_El 1946 va fer el seu debut en el cinema a Preludio d'amore; i a l'any seg\xc3\xbcent va apar\xc3\xa8ixer ja en cinc pel\xc2\xb7l\xc3\xadcules. El 1948 la seva fam\xc3\xb3s interpretaci\xc3\xb3 en Arr\xc3\xb2s amarg de Giuseppe De Santis va demostrar la seva passi\xc3\xb3 pel cinema i la seva capacitat per a resultar eficient tant en el teatre com en el set\xc3\xa8 art._NEWLINE_Fou amb la companyia teatral de Luchino Visconti amb la qual Gassman va aconseguir el major \xc3\xa8xit, al costat de Stoppa, Rina Morelli i Paola Borboni. Aix\xc3\xad va interpretar el personatge de Stanley Kowalski a l'obra de Tennessee Williams Un tramvia anomeant desig, i va resultar brillant en la Rosalinda de Shakespeare i en l'Oreste de Vittorio Alfieri. A continuaci\xc3\xb3 es va unir al Teatro Nazionale amb Tommaso Salvini, Massimo Girotti, Arnoldo Fo\xc3\xa0, per realitzar un reeixit Peer Gynt de Henrik Ibsen._NEWLINE_Als anys 50 particip\xc3\xa0 en la producci\xc3\xb3 televisiva Il Mattatore, que li don\xc3\xa0 el seu sobrenom, i sobretot el catapult\xc3\xa0 a l'estrellat. Sense abandonar mai el teatre particip\xc3\xa0 en diverses produccions cinematogr\xc3\xa0fiques de Hollywood, on va con\xc3\xa8ixer la seva segona esposa, l'actriu nord-americana Shelley Winters. _NEWLINE_El 1997 fou guardonat amb el Premi Pr\xc3\xadncep d'Ast\xc3\xbaries de les Arts._NEWLINE_Els \xc3\xbaltims anys de la seva vida fou v\xc3\xadctima d'una forta depressi\xc3\xb3, morint a Roma el 29 de juny de l'any 2000 v\xc3\xadctima d'un atac de cor."